**Te iubesc**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te iubesc

A fost şi soare, -au fost şi nori,

Şi ploi au fost, şi chiar furtună,

Dar regăsiţi pe-un câmp cu flori,

Trecut-am totul împreună.

A fost şi cald, a fost şi ger,

Şi-un frig de ne-a adus îngheţul,

Dar am privit curaţi spre cer,

Iubirii noastre-aflîndu-i preţul.

Au fost şi zile, -au fost şi nopţi

Fără de raze ale lunii,

Dar noi ne-am încrezut în sorţi,

Neascultînd de gura lumii.

Am fost lucizi, sau de năluci

Am fost furaţi şi noi odată,

Dar sărutările prelungi

Ne-au readus la loc, pe data.

De-aceea-ţi spun sub cer cu stele :

Atât cât voi avea răsuflet,

Vei fi iubirea vieţii mele,

Leac pentru inimă, şi suflet.